section_heading: Priča
paragraph_text: Niko Bellic, srpski imigrant, dolazi u Liberty City na poluteretnom brodu Platypus, koji je kroz cijelu igru i DLC prikazan kao glavna fronta krijumčarenja heroina i dijamanata u Liberty City (u uvodu je vidljivo kako šef kuhinje, ujedno i diler dijamanata, u hranu sakriva ukradeni dijamant). Na brodu se sprijateljio s Egipćaninom Hossanom kojem govori kako je bio "mlad, glup, kao i svi ljudi koji idu u ratove". Ubijao je i krijumčario ljude, ali nada se da će se sada sve promijeniti. Niko je odrastao na selu u lošim uvjetima. Kao mlad, uključio se u jugoslavenske ratove (najvjerojatnije rat u Bosni i Hercegovini), gdje je, zajedno sa svojim prijateljima bio izdan. Svi su poginuli osim njega i dvoje ljudi, među kojima je čovjek koji ih je sve izdao. Nakon rata, Niko je obavljao kriminalne poslove u Europi za Raya Bulgarina, vrlo opasnog šefa ruske mafije, zbog čega je često završavao u zatvoru. Jednom prilikom, kad je prevozio seksualno roblje brodom u Italiju, brod je potonuo zajedno s albanskim robovima, a Niko se jedva spasio plivajući. Bulgarin ga je optužio za krađu i od tada ga želi mrtvog. Konačno, Niko je odlučio otići tražiti bolji život u Ameriku, privučen pričama svog bratića, Romana Bellica, o bogatstvu i životu u velikoj kući s mnogo žena.